b'\n_START_ARTICLE_\nSveti Tripun\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 232. godine u kr\xc5\xa1\xc4\x87anskoj obitelji. Ime, etimolo\xc5\xa1kih korijena "Tr\xc3\xbcph" (osoba plemenitog duha) je tada bilo uobi\xc4\x8dajeno. \xc5\xa0tovanje ovog sveca zapo\xc4\x8delo je nakon mu\xc4\x8deni\xc4\x8dke smrti u Niceji gdje mu je su\xc4\x91eno pred prefektom cijele Male Azije, Akvilinom (za vlasti rimskog imperatora Decija. Tada je na upit Akvilina: "Kojeg si stanja?" Tripun je priznao da je kr\xc5\xa1\xc4\x87anin, izjavom: "Slobodan sam, a po uvjerenju kr\xc5\xa1\xc4\x87anin!". Nakon provedenog su\xc4\x91enja odrubljena mu je glava. Tijelo svetog Tripuna nakon smrti je bilo preneseno u Kampsadu, odatle u Carigrad, a iz Carigrada u Kotor. Danas je njegovo \xc5\xa1tovanje ra\xc5\xa1ireno diljem svijeta, no velike proslave u njegovu \xc4\x8dast ograni\xc4\x8dene su uglavnom na Ju\xc5\xbenu Italiju, Boku kotorsku i Dubrovnik. Primjerice, na njegov dan (10. studenoga i 3. velja\xc4\x8de ) u talijanskom gradu Bariju \xc4\x8desto se okupi i do 300.000 vjernika koji se saberu kako bi proslavili dan mu\xc4\x8denika Tripuna.\n_START_SECTION_\nProslava Svetoga Tripuna u Kotoru\n_START_PARAGRAPH_\nNajpoznatija proslava Svetog Tripuna je svakako u Kotoru, \xc4\x8diji je on za\xc5\xa1titnik. Prva spominjanja mo\xc4\x87i Sv. Tripuna ve\xc5\xbeu se uz kotorskog gra\xc4\x91anina Andreu Saracenisa koji je donio mo\xc4\x87i sv. Tripuna u Kotor, te sagradio crkvu u njegovu \xc4\x8dast. Na dijelu oltarske pregrade prona\xc4\x91en je i datum 13. sije\xc4\x8dnja 809. koji potvr\xc4\x91uje da Kotor ve\xc4\x87 1200 godina \xc4\x8duva mo\xc4\x87i Svetog Tripuna. Izvorno, dan mu\xc4\x8deni\xc5\xa1tva sv. Tripuna je 2. velja\xc4\x8de, me\xc4\x91utim zbog blagdana Svje\xc4\x87nice, nije se slavio na taj dan. U samom za\xc4\x8detku, mo\xc4\x87i su se prenosile dan prije 2. velja\xc4\x8de ili dan kasnije, ve\xc4\x87inom 1. velja\xc4\x8de. Pisane tragove o proslavi Svetog Tripuna na 1. velja\xc4\x8de mo\xc5\xbeemo prona\xc4\x87i u vi\xc5\xa1e izvora: Mramorni napuljski kalendar (9. stolje\xc4\x87e), Carigradski sinaksarij, ruski kalendari, gr\xc4\x8dki sinaksariji, itd. Tragovi slavljenja blagdana dan kasnije vidljivi su i u sljede\xc4\x87im dokumentima: Benediktinski martirologij (Usuardi Martyrologium iz 9. stolje\xc4\x87a), Kapuanski kalendar (9. \xe2\x80\x93 12. stolje\xc4\x87e.), Kotorski kalendar (15. stolje\xc4\x87e). _NEWLINE_Dana 17. rujna 1594. papa Klement VIII. je odredio slavljenje sv. Tripuna za Kotorsku biskupiju na dan 3. velja\xc4\x8de, te se od tada ovaj blagdan slavi 3. velja\xc4\x8de. Sveti Tripun se u Kotoru slavi i 13. sije\xc4\x8dnja \xe2\x80\x93 Prijenos svetih mo\xc4\x87i (Karike) i 10. studenog \xe2\x80\x93 Mali Tripundan.'